Kosningavaka RÚV hefst tuttugu og fimm mínútur yfir níu í kvöld en engin leið er að segja til um hversu lengi hún stendur. Vonir standa til að fyrstu tölur úr öllum kjördæmum verði komnar í hús klukkan ellefu.
Að venju greina Bogi Ágústsson og Ólafur Þ. Harðarson tölurnar um leið og þær berast. Fréttamenn RÚV verða í beinni útsendingu um land allt og heimsækja kosningavökur flokkanna auk þess sem vel á fjórða tug gesta koma í stúdíó. Sigríður Dögg Auðunsdóttir, ritstjóri kosningavökunnar, segir enga leið að segja til um hversu lengi kosningavakan stendur yfir.
Við erum að vonast til að það verði komin einhver mynd á þetta um miðja nótt. Við förum aldrei fyrr úr loftinu en fjögur reikna ég með. En svo getur alveg komið upp sú staða að þetta verði tvísýnt og ríkisstjórnin kannski að falla og haldast inni og hver flokkurinn á fætur öðrum á fimm prósenta línunni þannig að við reiknum með að þetta verði löng nótt.
Von er á fyrstu tölum laust eftir klukkan tíu.
Sumir eru mjög metnaðarfullir og segjast ætla að koma með fyrstu tölur upp úr tíu, 22:10. Aðrir segjast reikna með að þetta dragist mögulega til ellefu. Þannig að við reiknum með að á bilinu 22:10 til ellefu verðum við vonandi komin með einhverjar fyrstu tölur.
Og fljótlega eftir að fyrstu tölur úr öllum kjördæmum hafa verið birtar fáum við viðbrögð frá formönnum flokkanna þegar þeir mæta í myndver í Efstaleiti.